Nariadenie Rady (EHS) č. 601/92
z 2. marca 1992
o zavedení prednostného dozorného systému pre dovozy určitých textilných výrobkov s pôvodom v Albánsku, Estónskej republike, Lotyšskej republike a Litovskej republike
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej článok 113, a
so zreteľom na návrh Komisie,
keďže spoločenstvo a jeho členské štáty na mimoriadnom ministerskom stretnutí, ktoré sa konalo v rámci európskej politickej spolupráce v Bruseli 27. augusta 1991, potvrdili svoje rozhodnutie zriadiť diplomatické vzťahy s Estónskou, Lotyšskou a Litovskou republikou (ďalej len "pobaltské republiky") a zdôraznili svoj prísľub poskytnúť podporu pre hospodársky a politický rozvoj týchto štátov; keďže ustanovenia dohody medzi spoločenstvom a Zväzom sovietskych socialistických republík o obchode s textilnými výrobkami, uzavretej 3. júna 1991 [1], už nie sú použiteľné na textilné výrobky pochádzajúce z týchto troch krajín;
keďže v súlade s mandátom Rady z 23. septembra 1991 o prerokúvaní dohody o obchode a spolupráci medzi spoločenstvom a Albánskom, spoločenstvo tiež očakáva, že dokončí dohodu o obchode s textilnými výrobkami s touto krajinou;
keďže do uzavretia bilaterálnych dohôd o obchode s textilnými výrobkami s Albánskom a pobaltskými republikami by bolo potrebné prijať ustanovenie pre prednostný dozor spoločenstva na dovoz určitých týchto výrobkov, vrátane tých, ktoré podliehajú vonkajším hospodárskym procesným konaniam; keďže v tomto prípade uvoľnenie daných výrobkov do voľného obehu by malo byť podmienené uvedením jednotného dokumentu o dovoze; keďže tento dokument musia vydať úrady členských štátov v určitej časovej lehote po vyhlásení alebo jednoduchej požiadavke dovozcu; keďže tento dovozný dokument možno použiť len pri zmene dovozných opatrení;
keďže systém prednostného dozoru ustanoveného týmto nariadením neovplyvňuje ustanovenia nariadenia Rady (EHS) č. 1765/82 z 30. júna 1982 o spoločných pravidlách pre dovoz z krajín obchodujúcich v rámci štátu [2], ani nariadenia Rady (EHS) č. 3420/83 zo 14. novembra 1983 o dovozných opatreniach pre výrobky pochádzajúce z krajín obchodujúcich len v rámci štátu, nie voľne na úrovni spoločenstva [3];
keďže určovanie pôvodu textilných výrobkov dovážaných z týchto krajín podľa týchto opatrení a postupy kontroly pôvodu musia byť v zhode s príslušnými platnými pravidlami spoločenstva;
keďže v záujme spoločenstva je čo najširšia výmena informácií medzi členskými štátmi a Komisiou o výsledkoch dozoru spoločenstva,
PRIJALA TOTO NARIADENIE:
Článok 1
1. Toto nariadenie sa bude uplatňovať na dovozy výrobkov uvedených v článku 2 pochádzajúcich z Albánska a pobaltských republík.
2. Na účely tohto nariadenia je "pôvodný výrobok" definovaný príslušnými platnými predpismi spoločenstva. Pôvod týchto výrobkov musí potvrdiť osvedčenie o pôvode vydané príslušnými orgánmi Albánska a pobaltských republík, podľa okolností, alebo iné formy evidencie povolené príslušnými pravidlami spoločenstva.
Článok 2
1. Dovozy výrobkov uvedených v prílohe I tohto nariadenia podliehajú predbežnému dozoru spoločenstva, vykonanému v súlade s postupmi ustanovenými v článku 3.
2. Odsek 1 sa uplatní aj na výrobky uvedené v prílohe II, ktoré boli podrobené vonkajším hospodárskym procesným konaniam v súlade s príslušnými platnými predpismi spoločenstva.
Článok 3
1. Uvoľnenie výrobkov do voľného obehu pod dozorom spoločenstva je podmienené predložením dovozného dokumentu. Tento dokument vydajú členské štáty bezodplatne pre všetky požadované množstvá najneskôr do piatich pracovných dní po podaní jednoduchej žiadosti dovozcu zo spoločenstva v súlade s platnými vnútroštátnymi právnymi predpismi bezohľadu na jeho usadenie v spoločenstve.
2. Dovozcova požiadavka musí uvádzať:
a) meno a adresu dovozcu;
b) opis výrobku s uvedením:
- číselné znaky KN,
- krajiny pôvodu;
c) predpokladaný(é) dátumy) a miestoa) dodania.
3. U výrobkov, ktoré podliehajú dozoru podľa ustanovenia v článku 2, členské štáty oznámia spoločenstvu do 10 prvých dní každého mesiaca ich množstvá a hodnoty, na ktoré boli vystavené doklady v predchádzajúcom mesiaci.
Táto informácia od členských štátov je rozpísaná podľa kategórií výrobkov a podľa krajín.
4. Ak si to charakter výrobkov alebo zvláštne okolnosti tak vyžadujú, Komisia môže na žiadosť členských štátov alebo zo svojej vlastnej iniciatívy upraviť frekvenciu podávania informácií.
5. Ak je to potrebné, Komisia oznámi členským štátom tendencie v dovozoch do spoločenstva u výrobkov uvedených v prílohe I.
Článok 4
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 2. marca 1992